Dié provinsies ervaar tans kragonderbrekingsArgieffoto Munisipaliteite in drie provinsies ervaar tans kragonderbrekings, ŉ noodmaatreël wat deur Eskom ingestel is weens agterstallige rekeninge. Khulu Phasiwe, woordvoerder van Eskom, het aan Maroela Media gesê verskeie munisipaliteite in die Noord-Kaap, Limpopo en Mpumalanga ervaar kragonderbrekings. Luidens ŉ verklaring op Eskom se webwerf word elektrisiteit tydens piektye – weeksdae 06:00-08:00 en 17:00 tot 19:30 en naweke tussen 08:30 en 11:00 en 15:00 tot 17:30 – afgesny. In Mpumalanga word die Dipeseng- (Grootvlei, Balfour en Newspring Colleriers), Govan Mbeki- (Secunda, Bethal, Emzinoni en Embalenhle) en Thaba Chweu- (Lydenburg, Sabie en Mashishing) munisipaliteite sedert 9 Oktober geraak. Phasiwe het gesê slegs die Mkhondo-munisipaliteit in Mpumalanga het ŉ reëling met Eskom getref en daarom word hul elektrisiteit nie afgesny nie. “Hulle het ŉ beduidende bedrag betaal en ons het ŉ reëling met hulle getref.” In Limpopo word die Thabazimbi-munisipaliteit al vanaf 21 September geraak. In die Noord-Kaap word die Thembelihle- (Hopetown en Strydenburg), Renosterberg- (Van der Kloof, Phillipstown en Petrusville) en die Siyancuma- (Douglas en Griekwastad) munisipaliteite al sedert 18 September geraak. Die munisipaliteite in die Noord-Kaap het glo ŉ reëling met Eskom probeer tref, maar het teen die afgesproke datum steeds nie betaal nie en hul elektrisiteit word sedertdien afgesny. Volgens Phasiwe het al die munisipaliteite in die Vrystaat hul skuld gedelg nadat die provinsiale regering betyds ingegryp het. Altesaam R783 miljoen is betaal. Phasiwe het gesê hoewel die Merafong-munisipaliteit (Carltonville, Welverdiend en Fochville) se elektrisiteit geskeduleer is om op 25 Oktober afgeskakel te word, beraadslaag die munisipaliteit tans met Eskom om moontlike planne te beraam. “Waar ons heel grootste probleem tans lê, is Emalahleni in Mpumalanga. Ons het hulle tot 20 November kans gegee om hul skuld te delg, anders sal kragonderbrekings daar ook toegepas moet word. Hulle skuld ons R1,2 miljard,” het Phasiwe gesê. Volgens Phasiwe is die Makana-munisipaliteit (Alicedale, Grahamstad, Riebeek-Oos en Sidbury) vandag gewaarsku: Indien hul skuld nie gedelg word nie, sal hul elektrisiteit teen 8 Desember afgesny word. Eskom het gesê kragonderbrekings is ŉ laaste uitweg en word slegs ingestel as alle ander opsies gefaal het. “Ons is sensitief vir die uitwerking wat dit op die ekonomie, plaaslike besighede en die breër publiek gaan hê. Ons het dus die opbou tot hierdie drastiese stappe eers met belanghebbendes en die media bespreek. Ons verstaan ook die invloed wat dit op die publiek gaan hê en daarom fokus ons daarop om onderbrekings in te stel eerder as om die elektrisiteit heeltemal af te sny,” het Phasiwe gesê.